**Izvještaj o izvršenju budžeta Crne Gore za period januar – mart 2023. godine**

**Prihodi budžeta** u periodu januar - mart 2023. godine iznosili su 545,7 mil. € ili 8,8% procijenjenog BDP-a i veći su za 63,0 mil. € ili 13% u odnosu na planirane, dok su u odnosu na uporedni period 2022. godine veći za 129,0 mil. € ili 31%. Najveći rast zabilježen je kod Ostalih prihoda, Prihoda po osnovu poreza na dodatu vrijednost, Doprinosa za obavezno socijalno osiguranje i Donacija i transfera.

Prihodi po osnovu PDV-a do kraja marta mjeseca naplaćeni su u iznosu od 221,8 mil. € što je za 26,8 mil. € ili 13,8% više u odnosu na planirane i 50,4 mil. € ili 29,4% više u odnosu na isti period prethodne godine.

Ostali prihodi u posmatranom periodu iznosili su 39,9 mil. € i na nivou su plana prihoda budžeta za tekuću, 2023. godinu. U odnosu na prethodnu godinu, osvareni su u iznosu od 35,2 mil. € više, kao rezultat prenosa sredstava naplaćenih od implementacije projekta „Ekonomskog državljanstva“

Kontinuirani rast Doprinosa za obavezno socijalno osiguranje nastavljen je u martu, i isti su ostvareni na nivou od 99,8 mil. € što je za 15,5 mil. € ili 18,4% u odnosu na planirane, odnosno 16,0 mil. € ili 19,1% u odnosu na uporedni period 2022. godine. Bolja naplata kategorije doprinosa rezultat je efekata implementacije Zakona o reprogamu poreskog potraživanja ali i uvećane osnove za obračun doprinosa usljed povećanja koeficijenata za zarade zaposlenih u javnom sektoru.

U navedenom periodu značajan rast ostvaren je i kod kategorije Donacije i transferi koji su ostvareni u iznosu od 34,7 mil. €, što je u odnosu na plan veće za 21,7 mil. € i 27,7 mil. € u odnosu na uporedni period 2022. godine. Rast navedene kategorije prevashodno je rezultat izvršene uplate sredstava od strane EU, a po osnovu direktne budžetske podrške za energetsku efikasnost.

Prihodi od akciza bilježe rast usljed prestanka implementacije Odluke o umanjenju iznosa akcize za promet bezolovnog benzina i gasnih ulja. U periodu januar – mart 2023. godine ostvareni prihodi od akciza iznosili su 58,3 mil. € i veći su u odnosu na planirane za 2,9 mil. € ili 5,2%, odnosno 1,6 mil. ili 2,9% u odnosu na isti period 2022. godine.

Na drugoj strani, prihodi po osnovu Poeza na dobit pravnih lica naplaćeni su u iznosu od 42,7 mil. € i manji su u odnosu na planirane za 13,0 mil. € ili 23,3%. Zakonom o porezu na dobit pravnih lica propisano je da se porez na dobit plaća zaključno sa 31. martom te imajući u vidu da se posljednji dan u mjesecu kroz sistem računovodstva javnog sektora evidentira kao prihod narednog mjeseca, zabilježeni rast prihoda po ovom osnovu evidentiran je u aprilu mjesecu.

Prihodi budžeta u martu 2023. godine iznosili su 233,5 mil. €, što je za 31,7 mil. € ili 15,7% više u odnosu na plan i 49,3 mil. € ili 26,8% u odnosu na isti mjesec prošle godine.

**Izdaci budžeta** za period januar-mart 2023. godine iznosili su 479,9 mil. € ili 7,8% procijenjenog BDP-a i u odnosu na planirane niži su za 94,6 mil. € ili 16,5% dok su u odnosu na isti period 2022. godine veći za 35,0 mil. € ili 7,9%.

U strukturi ukupne potrošnje, tekući izdaci iznosili su 208,2 mil. €, što je za 25,7 mil. € ili 11% manje u odnosu na plan, dok su u odnosu na isti period prošle godine veći za 36,2 mil. € 21%. Kapitalni budžet u periodu januar - mart 2023. godine realizovan je u ukupnom iznosu od 13,0 mil. € što je na nivou od 27.7% realizacije plana.

Rashodi u martu mjesecu 2023. godine iznosili su 193,6 mil. € i niži su u odnosu na plan 10,5 mil. € ili 5,1 %, dok su u odnosu na mart 2022. godine veći za 41,5 mil. € ili 27,3%. U martu mjesecu kapitlni projekti su realizovani u iznosu od 9.9 mil €, odnsono 63% plana, te se inteziviranje izvršenja kaptanog budzeta očekuje u narednom periodu.

Imajući u vidu realizaciju prihoda i rashoda, u posmatranom periodu ostvaren je **suficit budžeta** u iznosu od 65,8 mil. €, odnosno na nivou od 1,1% procjenjenog BDP-a.

Budžetski suficit u martu iznosio je 39,9 mil. €.